หลังจากอาหารไทย อาหารอินเดีย สำหรับอาหารประเภทสุดท้ายของวันนี้ ก็ต้องเป็นอาหารจีนเลยครับ และร้านที่ผม Pednoii AhHa จะมาแนะนำนี้คือร้าน "แต้จิ๋วโภชนา"  ร้านนี้อยู่ในซอยหมู่บ้าน DK ถนนกาญจนาภิเษก ร้านจะเป็น 2 ห้องติดกัน สภาพร้านจะดูเก่าๆ แต่สว่างและค่อนข้างสะอาดเลยครับ ร้านนี้มีแพลนจะย้ายไปอยู่ที่ใหม่ แต่อยู่ในบริเวณใกล้ๆกันครับเป็นสามคูหา สามารถจอดรถได้ด้านหน้าร้านและตามสองข้างทางเลยครับ ร้านนี้พนักงานส่วนใหญ่จะเป็นคนจีนและพม่าที่พูดจีนได้! ส่วนคนรับออเดอร์จะเป็นเด็กผู้หญิงอายุประมาณ 10 กว่าขวบ แต่พูดได้ทั้งไทยและจีนชัดมากๆครับ(สังเกตเวลาคุยกับเจ้าของร้านที่เป็นอาเจ๊และพนักงานคนอื่นๆที่พูดไทยไม่ได้) ที่สำคัญน้องคนนี้ขายของเก่งมาก ยังไม่ทันจะได้อ่านเมนูเลย น้องแกก็แนะนำแถมขายอาหารทุกอย่างที่จะขายได้ เนื่องจากเป็นครั้งแรกที่มา จึงลองสั่งอาหารที่คุ้นเคยบ้าง และเมนูนั้นมีอะไรบ้างมาดูกันครับ

1. ถั่วลิสงคั่วเกลือ: เมนูออเดิร์ฟทานเล่นและฟรี กรอบๆและเค็มๆ เหมาะกับการล้างปากและกินเล่นมากๆครับ ทานเพลินๆก็หมดเกลี้ยงแล้วครับ

2. ชาร้อน ราคา 10 บาท/คน: รสชาติชาค่อนข้างเข้มเลยครับ เมื่อเทียบกับร้านอื่นๆ ครับ ทานแก้เลี่ยนได้เป็นอย่างดีครับ

3. ห่านพะโล้ ราคา 300 บาท: ประเดิมด้วยห่านพะโล้ที่ไม่ค่อยเค็มเท่าไร เนื้อจะค่อนข้างหวานโดยตัวมันเองครับ จิ้มกับน้ำพะโล้ที่แยกมาให้ตะหาก และน้ำส้มสายชูหมักเปรี้ยวๆ รสชาติเข้ากันมากๆครับ เสียดายที่ปริมาณค่อนข้างน้อยไปหน่อยครับ

4. ผัดก๋วยเตี๋ยวแบบแห้ง ราคา 100 บาท: เมนูเส้นก๋วยเตี๋ยวแบบหนานำไปผัดกับน้ำมันเยอะๆ และไฟแรงๆ รสชาติหอมยั่วต่อมน้ำลาย ใส่หมูชิ้นนุ่มๆ และผักกุยช่าย เมนูนี้จะค่อนข้างเลี่ยน ถ้าหากสามารถสั่งเมนูเผ็ดๆมาตัดกันได้จะดีมาก (ร้านนี้ไม่ได้มีให้พริกเพื่อช่วยลดความเลี่ยนให้ครับ)

5. ปลากะพงนึ่งซีอิ๊ว และ ต้มหัวปลากะพง ราคา 400 บาท(ต่อกิโลกรัม): เมนูนี้ทำจากวัตถุดิบเดียวกันคือปลากะพง โดยเอาส่วนเนื้อไปทำนึ่งซีอิ๊ว และส่วนหัวปลาและส่วนกระดูกนำไปต้มซุปใส่ผักกาดดอง ส่วนของนึ่งซีอิ๊วนั้น ตัวเนื้อเข้ากับน้ำซีอิ๊วได้ดีเลยครับ หวานและสดใหม่มากๆ ส่วนที่นำไปต้มซุปนั้น ทางร้านจะมีเสิร์ฟเต้าเจี้ยวหมักเอง จะดูใสๆแต่รสชาติเข้มข้นกว่าครับ จิ้มกับเนื้อปลาที่ต้มเปรี้ยวๆมาแล้ว ตัดกันดีมาก ที่สำคัญน้ำซุปจะเปรี้ยวกลมกล่อม แก้เลี่ยนได้ดีมากๆครับ

6. หมูเคาหยก หรือเกาหยง ราคา 200 บาท: เมนูอาหารแต้จิ๋วต้นตำรับ ที่จะนำหมูสามชั้นไปต้มก่อน และนำไปทอดเพื่อให้น้ำมันหมูออกมาให้หมด จากนั้นก็นำไปนึ่งกับกั๊วฉ่าย(ผัดกาดขาวสับเป็นชิ้นๆแล้วนำไปต้มพะโล้) เพื่อให้รสชาติพะโล้ซึมเข้าไปในเนื้อหมูสามชั้นโดยใช้เวลาเป็นวันๆ จึงเป็นเมนูที่ไม่ค่อยมีใครจะทำเท่าไร สำหรับรสชาติร้านนี้ถ้าตอนร้อนๆจะไม่ค่อยเค็มเท่าไร ทานกับข้าวสวยร้อนๆแล้ว ฟินมากๆครับ แต่ถ้าทิ้งไว้สักพักแล้ว มันจะเริ่มเค็มขึ้นเรื่อยๆครับ หมูสามชั้นนิ่มและเข้ากับกั๋วฉ่ายมากๆครับ ถ้ามาร้านนี้แล้ว ลองสั่งพร้อมกับข้าวสวย บอกเลยว่า ฟินมากๆครับ

7. เต้าหู้ทรงเครื่อง ราคา 100 บาท: เต้าหู้นิ่มสีเหลืองๆ ผัดกับซอสเสฉวนที่ไม่มีคำว่าเผ็ดน้อย เมนูนี้มันจะเผ็ดร้อนค่อนข้างแรงเลยครับ ถ้าใครไม่เคยทานซอสเสฉวนมาก่อนอาจจะร้องไห้ได้ครับ เป็นร้านแรกที่เผ็ดและกลมกล่อมมากๆ ตั้งแต่เคยทานมา เมนูนี้ควรอย่างยิ่งที่จะทานกับผัดก๋วยเตี๋ยวครับ เพราะจะตัดกันและลงตัวสุดๆครับ

8. ผัดผักกาดแก้ว ราคา 100 บาท: ปิดท้ายด้วยเมนูผัดผักธรรมดาๆ แต่รสชาติเกินราคา เพราะร้านนี้จะผัดกับน้ำมันหมูและใส่กระเทียมทุบ หอมทั้งกระเทียม และกรอบจากผักกาดแก้วครับ

สรุปการรีวิววันนี้ผมให้ 4 ดาวครับ เพราะว่าบางเมนูจะแพงก็แพงเกินครับ แต่บริการใช้ได้เลยครับ ที่สำคัญราคาค่อนข้างถูกด้วยครับ(บางเมนูเกินพันถึงสามพันก็มีนะครับ เวลาสั่งต้องระวังมากๆครับ) ลูกค้าจะค่อนข้างเยอะในช่วงเย็นเป็นต้นไปนะครับ ดังนั้นถ้าอยากทานรีบมานะครับ